23-årige Mathias Bau Hansen skifter fra Frederikshavn White Hawks til Hershey Bears, der spiller i den næstbedste liga i USA.

Siden sin debut for Frederikshavn White Hawks i 2014 har 23-årige Mathias Bau Hansen udviklet sig og spillet sig til en ikke så lidt betydningsfuld rolle på holdet. Men fra denne sæson er det slut - Bau Hansen skifter Vendsyssel og Metal Ligaen ud med større drømme og større muligheder i American Hockey League (AHL), den næstbedste liga i USA og Canada. Det skriver White Hawks i en pressemeddelelse. - Det er altid vemodigt at sige farvel til dygtige spillere, men det kan også være med en vis stolthed, man sender spillere videre ud på eventyr. En sådan stolthed står vi med i dag, hvor Mathias Bau har fået en kontrakt med den amerikanske AHL-klub Hershey Bears, skriver klubben. Hershey Bearsh ar vundet AHL-mesterskabet 11 gange og været i flere finaler. Desuden er der tradition for, at mange af klubbens spillere rygere videre til NHL-klubben Washington Capitals. - Mathias er en rigtig god fyr, som har modnet sig som både spiller og menneske gennem de tre år i Frederikshavn. Han skal til enhver tid være hjertelig velkommen tilbage til White Hawks, står der videre i meddelelsen. Selv glæder Mathias Bau Hansen sig til sit amerikanske eventyr. En mulighed, der dukkede op lidt ud af det blå på et tidspunkt, hvor han var i tvivl om, hvad han skulle i den kommende sæson. Men det er også vemodigt for Metal Liga-profilen at sige farvel til sin klub i Vendsyssel. - Jeg har været rigtig glad for at være i Frederikshavn. Det er tre år, jeg altid vil huske, og det er en klub, jeg gerne vil tilbage til. Frederikshavn er en professionel klub, og jeg vil gerne takke alle holdkammerater, trænere og hele teamet omkring holdet. Alle sponsorer og frivillige og ikke mindst klubbens fantastiske fans.